FI Euroopan unionin virallinen lehti CE 84/532

(2004/C 84 E/0609)

KIRJALLINEN KYSYMYS E-0099/04

esittäjä(t): Pietro-Paolo Mennea (NI), Marco Cappato (NI), Benedetto Della Vedova (NI), Lucio Manisco (GUE/NGL), Mario Borghezio (NI), Roberto Bigliardo (UEN), Luisa Morgantini (GUE/NGL), Carlo Fatuzzo (PPE-DE), Giovanni Fava (PSE), Marco Pannella (NI), Generoso Andria (PPE-DE), Vitaliano Gemelli (PPE-DE), Gianfranco Dell'Alba (NI), Sebastiano Musumeci (UEN), Pasqualina Napoletano (PSE), Amalia Sartori (PPE-DE), Giovanni Pittella (PSE), Mariotto Segni (UEN), Luigi Cocilovo (PPE-DE), Walter Veltroni (PSE), Giorgio Ruffolo (PSE), Raffaele Costa (PPE-DE), Luigi Cesaro (PPE-DE), Paolo Pastorelli (PPE-DE), Adriana Poli Bortone (UEN), Fiorella Ghilardotti (PSE), Giovanni Procacci (ELDR), Claudio Martelli (ELDR), Mauro Nobilia (UEN), Antonio Mussa (UEN), Renato Brunetta (PPE-DE) ja Olivier Dupuis (NI) komissiolle

(22. tammikuuta 2004)

Aihe: Myanmar

Lehtitietojen mukaan Myanmaria hallitseva sotilasjuntta, jota johtaa kenraali Khin Nyunt, on tuominnut kuolemaan First Eleven -urheilulehden päätoimittajan, 37-vuotiaan Zaw Thet Htwen.

Zaw Thet Htwetä sekä hänen kollegojaan syytetään ryhtymisestä salaliittoon maata diktaattorin ottein hallitsevan johtavan eliitin murhaamiseksi. Toimittajat pidätettiin ilman minkäänlaista virallista määräystä, ja heidän oikeudenkäyntinsä järjestettiin ilman painostuksesta vapaiden ja riippumattomien asianajajien apua sekä ilman kansainvälisten tarkkailijoiden läsnäoloa, joka olisi voinut taata oikeudenmukaisen oikeudenkäynnin tai ainakin sellaisen, joka olisi noudattanut edes alkeellisimpia oikeuden periaatteita. Zaw Thet Htwe ja kahdeksan muuta toimittajaa on tuomittu kuolemaan, ja heitä pidetään vangittuina erityisvankilassa.

Syytetyt ovat vastuussa ainoastaan siitä, että he ovat arvostelleet kenraali Khin Nyuntin johtamaa hallintoa ja tuoneet esiin virheet, väärinkäytökset ja loukkaukset, joista Myanmarin kansa on jo aivan liian pitkään joutunut kärsimään. Diktatorisen järjestelmän johtajat ovat vuosien mittaan tuhlanneet useiden miljoonien dollarien arvosta kansainvälisiä avustuksia, jotka on tarkoitettu urheilutilojen rakentamiseen ja korjaamiseen, urheiluvälineiden ja peliasujen hankkimiseen sekä jalkapalloilun edistämiseen Myanmarissa.

Ylläpitääkseen nykyistä korruptoitunutta ja kaikkien demokratian perusperiaatteiden vastaista sortojärjes-telmää sotilasjuntta kahmii itselleen myös urheiluun tarkoitetut varat ilman, että pienintäkään osaa niistä osoitettaisiin niiden varsinaiseen tarkoitukseen.

Käytännössä korruptoituneen järjestelmän arvostelu tai siitä puhuminen kielteiseen sävyyn katsotaan salaliitoksi valtiota vastaan, ja siitä on rangaistuksena kuolemantuomio.

Aikooko komissio toimivaltansa puitteissa ryhtyä toimiin, jotta kuolematuomiota lykättäisiin ja että se lopulta peruttaisiin, jolloin pelastettaisiin yhdeksän kuolemaantuomitun henki ja turvattaisiin sivilisaation ja demokratian kaikkein perustavanlaatuisimmat periaatteet, joita on Euroopan unionin normien mukaan sovellettava demokraattisen valtion kaikkiin kansalaisiin?

Christopher Patteriin komission puolesta antama vastaus

(18. helmikuuta 2004)

Komissio on edelleen syvästi huolissaan Zaw Thet Htwaylle ja kahdeksalle hänen kollegalleen 28. marraskuuta 2003 annetuista kuolemanrangaistuksista, kuten 31. joulukuuta 2003 kuolemanrangaistuksesta Myanmarissa annetussa EU:n julkilausumassa todettiin.

Komissio ja koko EU ovat asettaneet tavoitteekseen yleismaailmallisen kuolemanrangaistuksen poistamisen. Tätä varten annettiin erityiset kuolemanrangaistusta koskevat EU:n suuntaviivat vuonna 1998. Näiden suuntaviivojen mukaisesti kuolemanrangaistusta käyttävien valtioiden olisi noudatettava tiettyjä vähimmäisvaatimuksia. Yksi näistä vaatimuksista on, että valtioiden on annettava menettelylliset takeet rehellisen oikeudenkäynnin järjestämisestä.

Komissio seuraa jatkossakin erittäin tiiviisti tätä tapausta yhdessä jäsenvaltioiden kanssa mahdollisia jatkotoimia silmällä pitäen.

Yhteisö rahoittaa eurooppalaisen ihmisoikeus- ja demokratia-aloitteen (EIDHR) mukaisesti komission ja koko EU:n poliittista sitoutumista yleismaailmalliseen kuolemanrangaistuksen poistamiseen. Kuolemanrangaistuksen poistaminen on nimetty yhdeksi tämän aloitteen neljästä keskeisestä toiminta-alasta. Näin ollen komissio voi rahoittaa hankkeita, joiden tavoitteena on jakaa tietoa kansalaisille ja oikeuslaitokselle kuolemanrangaistuksen säilyttämistä kannattavissa valtioissa.